Document ID: 32010D0711

DEĊIŻJONI TAL-KUMMISSJONI
tat-23 ta’ Novembru 2010
dwar kontribuzzjoni finanzjarja addizzjonali mill-Unjoni għall-2010 għan-nefqa mġarrba mill-Istati Membri għal ċerti proġetti fil-qasam tal-kontroll, l-ispezzjoni u s-sorveljanza tas-sajd
(notifikata bid-dokument numru C(2010) 7996)
(It-testi bid-Daniż, l-Olandiż, l-Ingliż, l-Estonjan, il-Franċiż, il-Ġermaniż, il-Grieg, it-Taljan, il-Latvjan, il-Malti, il-Pollakk, il-Portugiż, ir-Rumen, l-Ispanjol, u l-Isvediż biss huma awtentiċi)
(2010/711/UE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta' Mejju 2006 li jistabbilixxi miżuri finanzjarji Komunitarji għall-implimentazzjoni tal-politika komuni tas-sajd u fil-qasam tal-Liġi tal-Baħar (1), b’mod partikolari l-Artikolu 21 tiegħu,
Billi:
(1)
Abbażi tat-talbiet għal kofinanzjament mill-Unjoni li ġew ippreżentati mill-Istati Membri fil-programmi tagħhom tal-kontroll tas-sajd għall-2010, il-Kummissjoni adottat id-Deċiżjoni 2010/352/UE (2), liema Deċiżjoni ma użatx il-baġit kollu disponibbli għall-kontroll tas-sajd fl-2010.
(2)
Dik il-parti mhux użata tal-baġit tal-2010 issa għandha tiġi allokkata permezz ta’ Deċiżjoni ġdida.
(3)
F’konformità mal-Artikolu 21(2) tar-Regolament (KE) Nru 861/2006, l-Istati Membri ntalbu jippreżentaw programmi marbuta ma’ finanzjament addizzjonali fl-oqsma ta’ prijorità ddefiniti mill-Kummissjoni, jiġifieri l-awtomazzjoni u l-ġestjoni tad-dejta, teknoloġiji ġodda, u seminars fil-qasam tas-sajd illegali, mhux rappurtat u mhux regolatat (IUU).
(4)
Fuq dik il-bażi, rikjesti fil-programmi għal finanzjament mill-Unjoni relatati ma’ azzjonijiet bħal proġetti pilota, taħriġ u programmi ta’ skambju kif ukoll il-bini ta’ bastimenti u inġenji tal-ajru għas-sorveljanza, ġew irrifjutati peress li ma kinux parti mill-oqsma ta’ prijorità ddefiniti hawn fuq.
(5)
Fi ħdan l-oqsma ta’ prijorità indikati mill-Kummissjoni, ma setgħatx tiġi aċċettata n-nefqa eliġibbli kollha fil-programmi, minħabba restrizzjonijiet baġitarji. Il-Kummissjoni għażlet il-proġetti li għandhom jiġu kkofinanzjati abbażi tal-konformità tagħhom mal-prijoritajiet definiti mill-Kummissjoni. Rigward tagħmir elettroniku ta’ rrekordjar u ta’ rappurtar, ingħatat prijorità lil tagħmir li jikkombina l-funzjonijiet ERS u VMS
(6)
L-applikazzjonijiet li jirrigwardaw l-azzjonijiet elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għall-finanzjament mill-Unjoni.
(7)
L-applikazzjonijiet għal finanzjament mill-Unjoni għandhom ikunu konformi mar-regoli stabbiliti fir-Regolament tal-Kummissjoni (KE) Nru 391/2007 (3).
(8)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja mill-Unjoni fil-limiti stabbiliti bl-Artikolu 15 tar-Regolament tal-Kunsill (KE) Nru 861/2006 u li jiġu stabbiliti l-kundizzjonijiet li skonthom tista’ tingħata t-tali kontribuzzjoni.
(9)
Sabiex jitħeġġeġ l-investiment fl-azzjonijiet prijoritarji ddefiniti mill-Kummissjoni, u fid-dawl tal-impatt negattiv tal-kriżi finanzjarja fuq il-baġits tal-Istati Membri, in-nefqa relatata mal-oqsma ta’ prijorità msemmija hawn fuq għandha tibbenefika minn rata għolja ta’ kofinanzjament, fil-limiti stabbiliti bl-Artikolu 15 tar-Regolament (KE) Nru 861/2006.
(10)
Sabiex wieħed jikkwalifika għall-kontribuzzjoni, it-tagħmir tal-lokalizzazzjoni awtomatiku għandu jissodisfa r-rekwiżiti ffissati bir-Regolament tal-Kummissjoni (KE) Nru 2244/2003 tat-18 ta’ Diċembru 2003 li jistabbilixxi dispożizzjonijiet dettaljati dwar is-Sistemi ta’ Sorveljanza tal-Vapuri [bastimenti] bażata fuq satellita [bbażati fuq is-satelliti] (4).
(11)
Sabiex jikkwalifikaw għall-kontribuzzjoni, it-tagħmir ta’ reġistrazzjoni u rappurtar elettroniku abbord il-bastimenti tas-sajd għandhom jissodisfaw ir-rekwiżiti stipulati mir-Regolament tal-Kummissjoni (KE) Nru 1077/2008 tat-3 ta’ Novembru 2008 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 1966/2006 dwar ir-reġistrazzjoni u r-rappurtar elettroniku tal-attivitajiet tas-sajd u dwar il-mezzi ta’ telerilevament u li jirrevoka r-Regolament (KE) Nru 1566/2007 (5).
(12)
Il-miżuri provduti f’din id-Deċiżjoni huma skont l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Is-suġġett
Din id-Deċiżjoni tipprovdi għal kontribuzzjoni finanzjarja mill-Unjoni għall-2010 għan-nefqa mġarrba mill-Istati Membri fl-2010 fl-implimentazzjoni ta’ ċerti proġetti marbuta ma’ sistemi tal-monitoraġġ u l-kontroll applikabbli għall-politika komuni tas-sajd (PKS), kif jissemma fl-Artikolu 8(a) tar-Regolament (KE) Nru 861/2006. Tistabbilixxi l-ammont tal-kontribuzzjoni finanzjarja mill-Unjoni għal kull Stat Membru, ir-rata tal-kontribuzzjoni finanzjarja mill-Unjoni u l-kundizzjonijiet li skonthom tista’ tingħata t-tali kontribuzzjoni.
Artikolu 2
Għeluq tal-impenji pendenti
Il-pagamenti kollha li għalihom qed jintalab rimborż għandhom jitħallsu mill-Istat Membru kkonċernat sat-30 ta’ Ġunju 2014. Il-pagamenti li jsiru mill-Istat Membru wara dik id-data ta’ skadenza mhumiex se jkunu eliġibbli għar-rimborż. L-approprjazzjonijiet tal-baġit mhux użati relatati ma’ din id-Deċiżjoni għandhom jiġu diżimpenjati sa mhux aktar tard mill-31 ta’ Diċembru 2015.
Artikolu 3
Teknoloġiji ġodda u netwerks tal-IT
In-nefqa mġarrba, fir-rigward ta’ proġetti msemmija fl-Anness I, biex jiġu stabbiliti teknoloġiji ġodda u netwerks tal-IT għal finijiet ta’ ġbir u ġestjoni effiċjenti u siguri ta’ dejta relatata mal-monitoraġġ, il-kontroll u s-sorveljanza tal-attivitajiet tas-sajd, għandha tikkwalifika għal kontribuzzjoni finanzjarja ta’ 90 % tan-nefqa eliġibbli fil-limiti stabbiliti f’dak l-Anness.
Artikolu 4
Tagħmir tal-lokalizzazzjoni awtomatika
1. In-nefqa mġarrba, fir-rigward ta’ proġetti msemmija fl-Anness II, għax-xiri u l-istallazzjoni abbord bastimenti tas-sajd ta’ tagħmir għal-lokalizzazzjoni awtomatika li jippermetti li l-bastimenti jiġu mmonitorjati mill-bogħod minn ċentru tal-monitoraġġ tas-sajd permezz tas-sistema tal-monitoraġġ tal-bastimenti (VMS) għandha tikkwalifika għal kontribuzzjoni finanzjarja ta’ 90 % tan-nefqa eliġibbli, fil-limiti stipulati f’dak l-Anness.
2. Il-kontribuzzjoni finanzjarja msemmija fil-pargrafu 1 għandha tkun limitata għal EUR 2 500 kull bastiment.
3. Sabiex jikkwalifikaw għall-kontribuzzjoni finanzjarja msemmija fil-paragrafu 1, tagħmir tal-lokalizzazzjoni awtomatika għandu jissodisfa r-rekwiżiti stipulati fir-Regolament (KE) Nru 2244/2003.
Artikolu 5
Sistemi elettroniċi ta’ reġistrazzjoni u ta’ rappurtar
In-nefqa mġarrba, fir-rigward ta’ proġetti msemmija fl-Anness III, għall-iżvilupp, ix-xiri, l-istallazzjoni u l-għajnuna teknika għall-komponenti meħtieġa mis-sistemi elettronċi ta’ reġistrazzjoni u ta’ rappurtar (ERS), sabiex l-iskambju tad-dejta jkun effiċjenti u sikur fir-rigward tal-monitoraġġ, il-kontroll u s-sorveljanza tal-attivitajiet tas-sajd, għandha tikkwalifika għal kontribuzzjoni finanzjarja ta’ 90 % tan-nefqa eliġibbli fil-limiti stipulati f’dak l-Anness.
Artikolu 6
Tagħmir ta’ reġistrazzjoni u ta’ rappurtar elettroniku
1. In-nefqa mġarrba, fir-rigward ta’ proġetti msemmija fl-Anness IV, għax-xiri u l-istallazzjoni abbord bastimenti tas-sajd ta’ tagħmir ERS li jippermetti li l-bastimenti jirreġistraw u jirrappurtaw elettronikament dejta dwar l-attivitajiet tas-sajd lil Ċentru tal-Monitoraġġ tas-Sajd, għandha tikkwalifika għal kontribuzzjoni finanzjarja ta’ 90 % tan-nefqa eliġibbli fi ħdan il-limiti stipulati f’dak l-Anness.
2. Il-kontribuzzjoni finanzjarja msemmija fil-paragrafu 1 għandha tkun limitata għal EUR 3 000 kull bastiment, bla ħsara għall-paragrafu 4.
3. Sabiex jikkwalifika għal kontribuzzjoni finanzjarja tagħmir tal-ERS għandu jissodisfa r-rekwiżiti stipulati fir-Regolament (KE) Nru 1077/2008.
4. Fil-każ ta’ tagħmir li jikkombina l-funzjonijiet ERS u VMS, u li jissodisfa r-rekwiżiti stipulati fir-Regolament (KE) Nru 2244/2003 u (KE) Nru 1077/2008, il-kontribuzzjoni msemmija fil-paragrafu 1 ta’ dan l-Artikolu għandha tkun limitata għal EUR 4 500.
Artikolu 7
Inizjattivi għas-sensibilizzazzjoni dwar ir-regoli tal-PKS
In-nefqa mġarrba fir-rigward ta’ proġetti msemmija fl-Anness V, għal inizjattivi li jinkludu seminars u għodod tal-midja mmirati biex tiżdied is-sensibilizzazzjoni fost is-sajjieda u partijiet oħra involuti bħalma huma spetturi, prosekuturi pubbliċi u mħallfin, kif ukoll fost il-pubbliku ġenerali, dwar il-ħtieġa li jiġi miġġieled is-sajd illegali, mhux rappurtat u mhux regolatat (IUU) u għall-implimentazzjoni tar-Regolament il-ġdid ta’ kontroll, għandha tikkwalifika għal kontribuzzjoni finanzjarja ta’ 90 % tan-nefqa eliġibbli fil-limiti stipulati f’dak l-Anness.
Artikolu 8
Kontribuzzjoni totali massima mill-Unjoni għal kull Stat Membru
In-nefqa totali ppjanata, in-nefqa totali għall-proġetti magħżula skont din id-Deċiżjoni u l-kontribuzzjoni totali massima mill-Unjoni għal kull Stat Membru allokata skont din id-Deċiżjoni huma kif ġej:
(f’EUR)
L-Istat Membru
In-nefqa ppjanata fil-programm nazzjonali addizzjonali għall-kontroll tas-sajd għall-2010
In-nefqa għal proġetti magħżula skont din id-Deċiżjoni
Kontribuzzjoni massima mill-Unjoni
Il-Belġju
235 000
222 500
195 000
Id-Danimarka
2 284 608
907 124
816 412
Il-Ġermanja
1 367 695
1 151 035
1 035 932
L-Estonja
161 803
89 835
80 852
L-Irlanda
2 145 000
580 000
330 000
Il-Greċja
9 150 000
1 800 000
1 620 000
Spanja
400 000
0
0
Franza
7 429 203
2 424 000
2 181 600
L-Italja
10 890 000
4 040 000
3 636 000
Ċipru
100 000
70 000
63 000
Il-Latvja
11 459
0
0
Malta
358 029
8 460
7 614
Il-Pajjiżi l-Baxxi
2 085 000
157 500
141 750
Il-Polonja
1 091 633
922 493
830 243
Il-Portugall
3 105 763
2 408 000
1 354 500
Ir-Rumanija
30 500
0
0
L-Isvezja
1 674 595
103 541
93 187
Ir-Renju Unit
1 610 375
1 178 824
1 060 940
Total
44 130 664
16 063 311
13 447 030
Artikolu 9
Indirizzati
Din id-Deċiżjoni hija indirizzata lir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika ta’ Malta, ir-Renju tal-Pajjiżi l-Baxxi, ir-Repubblika tal-Polonja, ir-Repubblika Portugiża, ir-Rumanija, ir-Renju tal-Isvezja u r-Renju Unit tal-Gran Brittanja u l-Irlanda ta’ Fuq.
Magħmul fi Brussell, it-23 ta’ Novembru 2010.

Labels: 12
11
15
6